CELEX: 32019D1372
Language: el
Date: 2019-08-19 00:00:00
Title: Εκτελεστική απόφαση (ΕΕ) 2019/1372 της Επιτροπής, της 19ης Αυγούστου 2019, για την εφαρμογή της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου όσον αφορά την παρακολούθηση και την υποβολή εκθέσεων [κοινοποιηθείσα υπό τον αριθμό C(2019) 6026] (Κείμενο που παρουσιάζει ενδιαφέρον για τον ΕΟΧ)

23.8.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 220/1
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/1372 ΤΗΣ ΕΠΙΤΡΟΠΗΣ
         της 19ης Αυγούστου 2019
         για την εφαρμογή της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου όσον αφορά την παρακολούθηση και την υποβολή εκθέσεων
         
            
               [κοινοποιηθείσα υπό τον αριθμό C(2019) 6026]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (1), και ιδίως το άρθρο 21 παράγραφος 4,
         Εκτιμώντας τα ακόλουθα:
         
                     (1)
                  
                  
                     Η οδηγία 2007/2/ΕΚ απαιτεί από τα κράτη μέλη να παρακολουθούν την υλοποίηση και τη χρήση των υποδομών τους για τις χωρικές πληροφορίες και να υποβάλλουν εκθέσεις σχετικά με διάφορα συναφή ζητήματα. Η απόφαση 2009/442/ΕΚ της Επιτροπής (2) εφαρμόζει την οδηγία 2007/2/ΕΚ όσον αφορά την παρακολούθηση και την υποβολή εκθέσεων. Η εμπειρία από τις προηγούμενες διαδικασίες υποβολής εκθέσεων και τα συμπεράσματα πρόσφατων αξιολογήσεων (αξιολόγηση REFIT της οδηγίας 2007/2/ΕΚ (3), έλεγχος καταλληλότητας για την υποβολή εκθέσεων και την παρακολούθηση της περιβαλλοντικής πολιτικής της ΕΕ (4)) κατέδειξαν την ανάγκη για απλούστευση και εξορθολογισμό της παρακολούθησης και υποβολής εκθέσεων, στήριξη της καλύτερης σύγκρισης της προόδου υλοποίησης στα κράτη μέλη και παροχή δυνατότητας για εθνικές και ενωσιακές επισκοπήσεις με παράλληλη μείωση της διοικητικής επιβάρυνσης παρακολούθησης και υποβολής εκθέσεων. Οι επικαιροποιημένες πληροφορίες θα πρέπει να συλλέγονται με ευκολότερο, συγκρίσιμο και λιγότερο επαχθή τρόπο για όλους τους φορείς υποβολής εκθέσεων. Επιπλέον, ο μεγάλος αριθμός δεικτών δεν επέτρεπε σαφή εικόνα της προόδου όσον αφορά την υλοποίηση. Υπήρχαν πάρα πολλοί δείκτες και όχι απαραίτητα οι σωστοί. Ως εκ τούτου, η απόφαση 2009/442/ΕΚ θα πρέπει να αντικατασταθεί.
                  
               
                     (2)
                  
                  
                     Η παρακολούθηση θα πρέπει να βασίζεται σε ένα σύνολο δεικτών υπολογιζόμενων βάσει των δεδομένων που συλλέγονται από τις δημόσιες αρχές. Οι εν λόγω δείκτες θα μετρούν την πρόοδο ως προς την εφαρμογή της οδηγίας 2007/2/ΕΚ στα κράτη μέλη και θα χρησιμοποιούνται για να εκτιμηθεί η επιτυχία της οδηγίας σε σχέση με τους στόχους της. Ως εκ τούτου, οι δείκτες που καθορίζονται στην παρούσα πράξη έχουν επιλεγεί σύμφωνα με τη γενική λογική παρέμβασης της οδηγίας 2007/2/ΕΚ και λαμβάνουν υπόψη τις απαιτήσεις για την αναγνώριση των απαιτούμενων χωρικών δεδομένων (άρθρο 3), για την τεκμηρίωση των αναγνωρισμένων χωρικών δεδομένων μέσω μεταδεδομένων (άρθρο 4), τη διασφάλιση ότι τα τεκμηριωμένα χωρικά δεδομένα είναι προσβάσιμα επιγραμμικά μέσω δικτυακών υπηρεσιών που επιτρέπουν την εξεύρεση, την απεικόνιση και τηλεφόρτωσή τους (άρθρα 6 και 7), καθώς και την οργάνωση των χωρικών δεδομένων σε διαλειτουργικά μοντέλα δεδομένων με ενιαίο μορφότυπο (άρθρο 5).
                  
               
                     (3)
                  
                  
                     Για να ελαχιστοποιηθεί η διοικητική επιβάρυνση της παρακολούθησης, οι δείκτες θα πρέπει να υπολογίζονται με βάση τα μεταδεδομένα για σύνολα χωρικών δεδομένων και υπηρεσίες χωρικών δεδομένων που έχουν ήδη δημιουργηθεί και δημοσιευθεί από τα κράτη μέλη σύμφωνα με το άρθρο 5 της οδηγίας 2007/2/ΕΚ, ώστε τα κράτη μέλη να μην υποχρεούνται να υπολογίζουν τους δείκτες χειροκίνητα και να παρέχουν κατάλογο των συνόλων χωρικών δεδομένων και των υπηρεσιών χωρικών δεδομένων που αντιστοιχούν στα θέματα τα οποία παρατίθενται στα παραρτήματα I, II και III της οδηγίας 2007/2/ΕΚ κάθε έτος, όπως προβλέπεται στην απόφαση 2009/442/ΕΚ. Μόνο τα μεταδεδομένα που δημοσιεύονται από τα κράτη μέλη θα λαμβάνονται υπόψη κατά τον υπολογισμό των δεικτών για την παρακολούθηση. Μεταδεδομένα που δεν έχουν δημοσιευθεί δεν είναι εξευρέσιμα και δεν συμβάλλουν στην υποδομή χωρικών πληροφοριών· ως εκ τούτου, θα παραλείπονται κατά τον υπολογισμό των δεικτών για την παρακολούθηση.
                  
               
                     (4)
                  
                  
                     Για να ελαχιστοποιηθεί η διοικητική επιβάρυνση της υποβολής εκθέσεων, τα κράτη μέλη θα πρέπει να υποβάλλουν εκθέσεις μόνο όσον αφορά τις πτυχές της υποδομής χωρικών πληροφοριών τους που έχουν τροποποιηθεί μετά την υποβολή της τελευταίας έκθεσης σύμφωνα με το άρθρο 21 παράγραφος 3 της οδηγίας 2007/2/ΕΚ.
                  
               
                     (5)
                  
                  
                     Για να εξασφαλιστεί συνεκτική και συγκρίσιμη προσέγγιση για την παρακολούθηση και την υποβολή εκθέσεων σε όλη την Ένωση, τα κράτη μέλη θα πρέπει να παρακολουθούν τουλάχιστον ένα κοινό υποσύνολο των συνόλων χωρικών δεδομένων και να υποβάλλουν εκθέσεις για τη διαθεσιμότητα, την προσβασιμότητα και τη διαλειτουργικότητά τους. Αυτό το κοινό υποσύνολο θα πρέπει να συνίσταται στα σύνολα χωρικών δεδομένων που χρησιμοποιούνται ήδη από τα κράτη μέλη για τους σκοπούς της υποβολής εκθέσεων δυνάμει των πράξεων της περιβαλλοντικής νομοθεσίας της ΕΕ που προσδιορίζονται στην έκθεση της Επιτροπής «Δράσεις για τον εξορθολογισμό της διαδικασίας υποβολής περιβαλλοντικών εκθέσεων» (5) έπειτα από πλήρη έλεγχο καταλληλότητας της περιβαλλοντικής πολιτικής της ΕΕ όσον αφορά την υποβολή εκθέσεων και την παρακολούθηση (6).
                  
               
                     (6)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που έχει συσταθεί δυνάμει του άρθρου 22 της οδηγίας 2007/2/ΕΚ,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Αντικείμενο
            Η παρούσα απόφαση ορίζει λεπτομερείς κανόνες σχετικά με την εφαρμογή των υποχρεώσεων των κρατών μελών να παρακολουθούν την υλοποίηση και τη χρήση των υποδομών τους για τις χωρικές πληροφορίες και να υποβάλλουν εκθέσεις στην Επιτροπή σχετικά με την εν λόγω παρακολούθηση, όπως ορίζεται στο άρθρο 21 παράγραφοι 1 και 2 της οδηγίας 2007/2/ΕΚ.
         
         
            Άρθρο 2
            Κοινές διατάξεις για την παρακολούθηση και την υποβολή εκθέσεων
            
               1.   Οι δείκτες που αναφέρονται στα άρθρα 3 έως 7 υπολογίζονται χρησιμοποιώντας τα μεταδεδομένα των συνόλων χωρικών δεδομένων και τις υπηρεσίες χωρικών δεδομένων που δημοσιεύονται από τα κράτη μέλη, μέσω των υπηρεσιών εξεύρεσης που αναφέρονται στο άρθρο 11 παράγραφος 1 στοιχείο α) της οδηγίας 2007/2/ΕΚ.
            
            
               2.   Τα κράτη μέλη δημοσιοποιούν όλα τα αποτελέσματα της παρακολούθησης σύμφωνα με το άρθρο 21 παράγραφος 1 της οδηγίας 2007/2/ΕΚ στο διαδίκτυο ή με τη χρήση άλλων κατάλληλων μέσων τηλεπικοινωνίας.
            
         
         
            Άρθρο 3
            Παρακολούθηση της διαθεσιμότητας των χωρικών δεδομένων και υπηρεσιών
            
               1.   Για τη μέτρηση του αριθμού των συνόλων χωρικών δεδομένων και υπηρεσιών χωρικών δεδομένων χρησιμοποιούνται οι κάτωθι δείκτες:
               
                           α)
                        
                        
                           ο αριθμός των συνόλων χωρικών δεδομένων για τα οποία υπάρχουν μεταδεδομένα («DSi1,1»)·
                        
                     
                           β)
                        
                        
                           ο αριθμός των υπηρεσιών χωρικών δεδομένων για τις οποίες υπάρχουν μεταδεδομένα («DSi1,2»).
                        
                     
            
               2.   Για τη μέτρηση του αριθμού των συνόλων χωρικών δεδομένων που χρησιμοποιούνται ήδη από το κράτος μέλος για την υποβολή εκθέσεων προς την Επιτροπή δυνάμει της περιβαλλοντικής νομοθεσίας χρησιμοποιείται ο ακόλουθος δείκτης: ο αριθμός των συνόλων χωρικών δεδομένων για τα οποία τα μεταδεδομένα περιέχουν λέξη-κλειδί από μητρώο που παρέχεται από την Επιτροπή που υποδεικνύει ότι το σύνολο χωρικών δεδομένων χρησιμοποιείται για την υποβολή εκθέσεων δυνάμει της περιβαλλοντικής νομοθεσίας («DSi1,3»).
            
            
               3.   Για τη μέτρηση του αριθμού των συνόλων χωρικών δεδομένων που καλύπτουν περιφερειακό ή εθνικό έδαφος, αντίστοιχα, χρησιμοποιούνται οι κάτωθι δείκτες:
               
                           α)
                        
                        
                           ο αριθμός των συνόλων χωρικών δεδομένων για τα οποία τα μεταδεδομένα περιέχουν λέξη κλειδί από μητρώο που παρέχεται από την Επιτροπή που υποδεικνύει ότι το σύνολο χωρικών δεδομένων καλύπτει την περιφερειακή επικράτεια («DSi1,4»)·
                        
                     
                           β)
                        
                        
                           ο αριθμός των συνόλων χωρικών δεδομένων για τα οποία τα μεταδεδομένα περιέχουν λέξη κλειδί από μητρώο που παρέχεται από την Επιτροπή που υποδεικνύει ότι το σύνολο χωρικών δεδομένων καλύπτει την εθνική επικράτεια («DSi1,5»).
                        
                     
         
         
            Άρθρο 4
            Παρακολούθηση της συμμόρφωσης των μεταδεδομένων με τον κανονισμό (ΕΚ) αριθ. 1205/2008 της Επιτροπής (7)
            
            Για τη μέτρηση του ποσοστού των μεταδεδομένων για τα σύνολα χωρικών δεδομένων και τις υπηρεσίες χωρικών δεδομένων που δημοσιεύονται από τα κράτη μέλη μέσω των υπηρεσιών εξεύρεσης που αναφέρονται στο άρθρο 11 παράγραφος 1 στοιχείο α) της οδηγίας 2007/2/ΕΚ τα οποία συνάδουν με τον κανονισμό (ΕΚ) αριθ. 1205/2008 όσον αφορά τα μεταδεδομένα χρησιμοποιούνται οι ακόλουθοι δείκτες:
            
                        α)
                     
                     
                        ο αριθμός των συνόλων χωρικών δεδομένων για τα οποία τα μεταδεδομένα συνάδουν με τον κανονισμό (ΕΚ) αριθ. 1205/2008 πολλαπλασιαζόμενος επί εκατό διά του αριθμού των συνόλων χωρικών δεδομένων για τα οποία υπάρχουν μεταδεδομένα, όπως δίδεται από τον δείκτη «DSi1,1» («MDi1,1»)·
                     
                  
                        β)
                     
                     
                        ο αριθμός των υπηρεσιών χωρικών δεδομένων για τις οποίες τα μεταδεδομένα συνάδουν με τον κανονισμό (ΕΚ) αριθ. 1205/2008 πολλαπλασιαζόμενος επί εκατό διά του αριθμού των υπηρεσιών χωρικών δεδομένων για τις οποίες υπάρχουν μεταδεδομένα, όπως δίδεται από τον δείκτη «DSi1,2» («MDi1,2»).
                     
                  
         
            Άρθρο 5
            Παρακολούθηση της συμμόρφωσης των συνόλων χωρικών δεδομένων με τον κανονισμό (ΕΕ) αριθ. 1089/2010 της Επιτροπής (8) για τη διαλειτουργικότητα
            Για τη μέτρηση του ποσοστού των συνόλων χωρικών δεδομένων που συνάδουν με τον κανονισμό (ΕΕ) αριθ. 1089/2010 όσον αφορά τη διαλειτουργικότητα συνόλων χωρικών δεδομένων χρησιμοποιούνται οι ακόλουθοι δείκτες:
            
                        α)
                     
                     
                        ο αριθμός των συνόλων χωρικών δεδομένων τα οποία συνάδουν με τον κανονισμό (ΕΕ) αριθ. 1089/2010 πολλαπλασιαζόμενος επί εκατό διά του αριθμού των συνόλων χωρικών δεδομένων, όπως δίδεται από τον δείκτη «DSi1,1» («DSi2»)·
                     
                  
                        β)
                     
                     
                        ο αριθμός των συνόλων χωρικών δεδομένων που αντιστοιχούν στα θέματα που παρατίθενται στο παράρτημα I της οδηγίας 2007/2/ΕΚ τα οποία συνάδουν με τον κανονισμό (ΕΕ) αριθ. 1089/2010 πολλαπλασιαζόμενος επί εκατό διά του αριθμού των συνόλων χωρικών δεδομένων που αντιστοιχούν στα θέματα τα οποία παρατίθενται στο εν λόγω παράρτημα («DSi2,1»)·
                     
                  
                        γ)
                     
                     
                        ο αριθμός των συνόλων χωρικών δεδομένων που αντιστοιχούν στα θέματα που παρατίθενται στο παράρτημα II της οδηγίας 2007/2/ΕΚ τα οποία συνάδουν με τον κανονισμό (ΕΕ) αριθ. 1089/2010 πολλαπλασιαζόμενος επί εκατό διά του αριθμού των συνόλων χωρικών δεδομένων που αντιστοιχούν στα θέματα τα οποία παρατίθενται στο εν λόγω παράρτημα («DSi2,2»)·
                     
                  
                        δ)
                     
                     
                        ο αριθμός των συνόλων χωρικών δεδομένων που αντιστοιχούν στα θέματα που παρατίθενται στο παράρτημα III της οδηγίας 2007/2/ΕΚ τα οποία συνάδουν με τον κανονισμό (ΕΕ) αριθ. 1089/2010 πολλαπλασιαζόμενος επί εκατό διά του αριθμού των συνόλων χωρικών δεδομένων που αντιστοιχούν στα θέματα τα οποία παρατίθενται στο εν λόγω παράρτημα («DSi2,3»).
                     
                  
         
            Άρθρο 6
            Παρακολούθηση της προσβασιμότητας σε σύνολα χωρικών δεδομένων μέσω υπηρεσιών απεικόνισης και τηλεφόρτωσης
            Για τη μέτρηση του ποσοστού των συνόλων χωρικών δεδομένων που διατίθενται μέσω των υπηρεσιών απεικόνισης που αναφέρονται στο άρθρο 11 παράγραφος 1 στοιχείο β) της οδηγίας 2007/2/ΕΚ και μέσω των υπηρεσιών τηλεφόρτωσης που αναφέρονται στο στοιχείο γ) της εν λόγω διάταξης χρησιμοποιούνται οι ακόλουθοι δείκτες:
            
                        α)
                     
                     
                        ο αριθμός των συνόλων χωρικών δεδομένων για τα οποία υπάρχουν υπηρεσίες απεικόνισης και τηλεφόρτωσης πολλαπλασιαζόμενος επί εκατό διά του αριθμού των συνόλων χωρικών δεδομένων, όπως δίδεται από τον δείκτη DSi1,1 («NSi2»)·
                     
                  
                        β)
                     
                     
                        ο αριθμός των συνόλων χωρικών δεδομένων για τα οποία υπάρχει υπηρεσία απεικόνισης πολλαπλασιαζόμενος επί εκατό διά του αριθμού των συνόλων χωρικών δεδομένων, όπως δίδεται από τον δείκτη DSi1,1 («NSi2,1»)·
                     
                  
                        γ)
                     
                     
                        ο αριθμός των συνόλων χωρικών δεδομένων για τα οποία υπάρχει υπηρεσία τηλεφόρτωσης πολλαπλασιαζόμενος επί εκατό διά του συνολικού αριθμού των συνόλων χωρικών δεδομένων, όπως δίδεται από τον δείκτη DSi1,1 («NSi2,2»).
                     
                  
         
            Άρθρο 7
            Παρακολούθηση της συμμόρφωσης των δικτυακών υπηρεσιών με τον κανονισμό (ΕΚ) αριθ. 976/2009 της Επιτροπής (9)
            
            Για τη μέτρηση του ποσοστού των δικτυακών υπηρεσιών που αναφέρονται στο άρθρο 11 παράγραφος 1 της οδηγίας 2007/2/ΕΚ οι οποίες συνάδουν με τον κανονισμό (ΕΚ) αριθ. 976/2009 όσον αφορά τις δικτυακές υπηρεσίες χρησιμοποιούνται οι ακόλουθοι δείκτες:
            
                        α)
                     
                     
                        ο αριθμός των δικτυακών υπηρεσιών που συνάδουν με τον κανονισμό (ΕΚ) αριθ. 976/2009 πολλαπλασιαζόμενος επί εκατό διά του συνολικού αριθμού των δικτυακών υπηρεσιών («NSi4»)·
                     
                  
                        β)
                     
                     
                        ο αριθμός των υπηρεσιών εξεύρεσης που συνάδουν με τον κανονισμό (ΕΚ) αριθ. 976/2009 πολλαπλασιαζόμενος επί εκατό διά του συνολικού αριθμού των υπηρεσιών εξεύρεσης («NSi4,1»)·
                     
                  
                        γ)
                     
                     
                        ο αριθμός των υπηρεσιών απεικόνισης που συνάδουν με τον κανονισμό (ΕΚ) αριθ. 976/2009 πολλαπλασιαζόμενος επί εκατό διά του συνολικού αριθμού των υπηρεσιών απεικόνισης («NSi4,2»)·
                     
                  
                        δ)
                     
                     
                        ο αριθμός των υπηρεσιών τηλεφόρτωσης που συνάδουν με τον κανονισμό (ΕΚ) αριθ. 976/2009 πολλαπλασιαζόμενος επί εκατό διά του συνολικού αριθμού των υπηρεσιών τηλεφόρτωσης («NSi4,3»)·
                     
                  
                        ε)
                     
                     
                        ο αριθμός των υπηρεσιών μετασχηματισμού που συνάδουν με τον κανονισμό (ΕΚ) αριθ. 976/2009 πολλαπλασιαζόμενος επί εκατό διά του συνολικού αριθμού των υπηρεσιών μετασχηματισμού («NSi4,4»).
                     
                  
         
            Άρθρο 8
            Δημοσίευση των αποτελεσμάτων της παρακολούθησης
            Τα αποτελέσματα της παρακολούθησης που προβλέπεται στο άρθρο 21 παράγραφος 1 της οδηγίας 2007/2/ΕΚ δημοσιοποιούνται το αργότερο έως τις 31 Μαρτίου κάθε έτους, όσον αφορά την πορεία της υλοποίησης της υποδομής χωρικών πληροφοριών στις 15 Δεκεμβρίου του προηγούμενου έτους. Τα αποτελέσματα επικαιροποιούνται τουλάχιστον κάθε χρόνο.
         
         
            Άρθρο 9
            Επικαιροποίηση των συνοπτικών εκθέσεων
            Τα κράτη μέλη υποβάλλουν στην Επιτροπή επικαιροποιημένες συνοπτικές περιγραφές των στοιχείων που αναφέρονται στο άρθρο 21 παράγραφος 2 της οδηγίας 2007/2/ΕΚ. Οι εν λόγω συνοπτικές περιγραφές επικαιροποιούνται μόνο όταν υπάρχουν αλλαγές από την προηγούμενη υποβολή.
         
         
            Άρθρο 10
            Κατάργηση
            Η απόφαση 2009/442/ΕΚ καταργείται.
         
         
            Άρθρο 11
            Αποδέκτες
            Η παρούσα απόφαση απευθύνεται στα κράτη μέλη.
         
         
            Βρυξέλλες, 19 Αυγούστου 2019.
            
               
                  Για την Επιτροπή
               
               Karmenu VELLA
               
                  Μέλος της Επιτροπής
               
            
         
         
            (1)  ΕΕ L 108 της 25.4.2007, σ. 1.
         
            (2)  Απόφαση 2009/442/ΕΚ της Επιτροπής, της 5ης Ιουνίου 2009, για την εφαρμογή της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου όσον αφορά την παρακολούθηση και την υποβολή εκθέσεων (ΕΕ L 148 της 11.6.2009, σ. 18).
         
            (3)  SWD (2016) 273 final.
         
            (4)  COM (2017) 312 final και SWD (2017) 230.
         
            (5)  COM (2017) 312 final.
         
            (6)  SWD (2017) 230 final· ο πλήρης κατάλογος εμφανίζεται στο παράρτημα 1 (τμήμα 8.1 του εγγράφου).
         
            (7)  Κανονισμός (ΕΚ) αριθ. 1205/2008 της Επιτροπής, της 3ης Δεκεμβρίου 2008, για εφαρμογή της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου όσον αφορά τα μεταδεδομένα (ΕΕ L 326 της 4.12.2008, σ. 12).
         
            (8)  Κανονισμός (ΕΕ) αριθ. 1089/2010 της Επιτροπής, της 23ης Νοεμβρίου 2010, σχετικά με την εφαρμογή της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου όσον αφορά τη διαλειτουργικότητα των συνόλων και των υπηρεσιών χωρικών δεδομένων (ΕΕ L 323 της 8.12.2010, σ. 11).
         
            (9)  Κανονισμός (ΕΚ) αριθ. 976/2009 της Επιτροπής, της 19ης Οκτωβρίου 2009, για την υλοποίηση της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου όσον αφορά τις δικτυακές υπηρεσίες (ΕΕ L 274 της 20.10.2009, σ. 9).